Ego Hugo archidiaconus et ego R. archipresbiter Belnensis, notum facimus presentibus et futuris, quod Odynus Barberius et Elysabet uxor ejus precise vendiderunt pro triginta libris Divion. domum suam in campo sancti Mauricii, infra Eduense claustrum sancti Nazarii sitam, cum appendiciis ejusdem domus, magistro Humbaldo canonico Eduensi, et eamdem venditionem juramento firmaverunt: promittunt etiam cum eodem juramento se venditionem istam predicto Humbaldo contra omnes fideliter garantire. Hanc autem venditionem laudavit Petrus frater Helysabet supradicte et juramento firmavit. In cujus rei testimonium, ad preces et instanciam omnium prenominatorum, presentem cartulam sigillis nostris firmavimus. Actum anno Verbi incarnati Mº CCº XXIIº, in octabas apostolorum Petri et Pauli.